ค่าฝุ่น PM 2.5 วันนี้ “กทม.” เกินเกณฑ์ 2 เขต
“กทม.” รายงานผลตรวจวัด PM2.5 วันนี้ เกินเกณฑ์ 2 เขต คือ เขตหนองจอก, เขตลาดกระบัง ส่วนช่วง 5 - 8 ก.พ. มีแนวโน้มลดลง จากอัการระบายอากาศจะดี มีฝนบางพื้นที่
“กทม.” รายงานผลตรวจวัด PM2.5 วันนี้ เกินเกณฑ์ 2 เขต คือ เขตหนองจอก, เขตลาดกระบัง ส่วนช่วง 5 - 8 ก.พ. มีแนวโน้มลดลง จากอัการระบายอากาศจะดี มีฝนบางพื้นที่
4 ก.พ. 2566

ผู้สื่อข่าวรายงานว่า กรุงเทพมหานคร รายงานผลตรวจวัด PM2.5 วันนี้ ช่วงเวลา 05.00-07.00 น. โดยตรวจวัดได้ 24-58 ไมโครกรัมต่อลูกบาศก์เมตร (มคก./ลบ.ม.) ขณะที่ค่าเฉลี่ยของกรุงเทพมหานคร 36.3 มคก./ลบ.ม. โดยมีแนวโน้มลดลงเมื่อเทียบกับเมื่อวานในช่วงเวลาเดียวกัน และพบว่าเกินมาตรฐาน (มาตรฐานไม่เกิน 50 มคก./ลบ.ม.) จำนวน 2 พื้นที่ คือ
1.เขตหนองจอก บริเวณหน้าสำนักงานเขตหนองจอก : มีค่าเท่ากับ 58 มคก./ลบ.ม.
2.เขตลาดกระบัง ด้านหน้าโรงพยาบาลลาดกระบังข้างป้อมตำรวจ : มีค่าเท่ากับ 52 มคก./ลบ.ม.
ทั้งนี้กรมอุตุนิยมวิทยา คาดว่าอัตราการระบายอากาศในช่วงวันที่ 2 – 4 ก.พ.66 จะไม่ดี/อ่อน เนื่องจากเพดานอากาศต่ำ เกิดสภาวะอากาศปิดอย่างต่อเนื่อง ส่งผลให้เกิดการสะสมของฝุ่นละออง PM2.5 มีแนวโน้มเพิ่มขึ้นหรือลดลงสลับกันในช่วงนี้
สำหรับวันที่ 4 ก.พ. 66 พื้นที่กรุงเทพและปริมณฑลควรเฝ้าระวังการสะสมของฝุ่นละออง เนื่องจากสภาพอากาศที่นิ่ง และปิด โดยพื้นที่ที่ควรเฝ้าระวัง ได้แก่ พื้นที่กรุงเทพกลาง กรุงธนเหนือ และกรุงธนใต้ (พื้นที่ท้ายลม)
ส่วนในช่วงวันที่ 5 – 8 ก.พ.66 คาดว่าอัตราการระบายอากาศจะดี มีฝนบางพื้นที่ จากทิศใต้ และลมตะวันออกเฉียงใต้ พัดนำความชื้นจากทะเลจีนใต้และอ่าวไทยพัดเข้ามาปกคลุมแทนที่ลมหนาว ส่วนมวลอากาศเย็นที่แผ่ปกคลุมเริ่มมีกำลังอ่อนลง ทำให้ประเทศไทยตอนบน มีอุณหภูมิสูงขึ้น กลางวันอากาศร้อน ส่งผลให้เกิดการสะสมของฝุ่นละออง PM2.5 มีแนวโน้มลดลง และวันนี้พื้นที่กรุงเทพมหานครและปริมณฑลมีหมอกในตอนเช้า โดยมีฝนเฟ้าคะนอง ร้อยละ 40 ของพื้นที่
ทั้งนี้จากการตรวจสอบข้อมูลจุดความร้อน (hotspot) ผ่านดาวเทียม จากหน่วยงาน NASA พบจุดความร้อนที่ดาวเทียมตรวจพบค่าความร้อนสูงผิดปกติจากค่าความร้อนบนผิวโลกบริเวณพื้นที่กรุงเทพมหานคร จำนวน 1 จุด ในวันที่ 4 ก.พ. 66 เวลา 02.08 น. บริเวณแขวงสามประเวศ เขตลาดกระบัง